E-taxi glo gekaap, bestuurder geskiet(Foto: Shutterstock) ’n 28-jarige bestuurder van ’n e-taxi is Vrydagaand geskiet nadat sy voertuig glo gekaap is. Volgens Shawn Herbst, woordvoerder van Netcare 911, is dié nooddiens Vrydagaand om 23:35 na die toneel in Sea Cow Lake-weg in Springfieldpark in Durban ontbied waar hulle die erg beseerde man in ’n plas bloed aangetref het. Die man se e-taxi is na bewering gekaap nadat hy drie volwasse mans opgelaai het. Dié mans het hom glo gedwing om na ’n verlate gebied te ry waar hy beveel is om uit die voertuig te klim. “Die man het blykbaar probeer vlug toe hy twee keer geskiet is,” het Herbst gesê. “Toe paramedici by die toneel aankom, was die pasiënt in ’n kritieke toestand.” Die man, wie se naam nie bekend is nie, is op die toneel deur nooddienspersoneel van Netcare 911 behandel. “Sy toestand het vinnig verswak en daar is besluit om hom na die naaste hospitaal vir verdere behandeling te neem. “Die omstandighede van die voorval sal deur die toepaslike owerhede ondersoek word.” Maroela Media het ’n navraag aan die polisie gestuur en sal hul terugvoer bywerk sodra dit ontvang word.